CELEX: 32019R0694
Language: lt
Date: 2019-02-15 00:00:00
Title: 2019 m. vasario 15 d. Komisijos deleguotasis reglamentas (ES) 2019/694, kuriuo papildomos Europos Parlamento ir Tarybos reglamento (ES) Nr. 1303/2013 nuostatos dėl finansavimo, nesiejamo su atitinkamų veiksmų išlaidomis, rūšies

6.5.2019   
               
               
                  LT
               
               
                  Europos Sąjungos oficialusis leidinys
               
               
                  L 118/4
               
            
         KOMISIJOS DELEGUOTASIS REGLAMENTAS (ES) 2019/694
         2019 m. vasario 15 d.
         kuriuo papildomos Europos Parlamento ir Tarybos reglamento (ES) Nr. 1303/2013 nuostatos dėl finansavimo, nesiejamo su atitinkamų veiksmų išlaidomis, rūšies
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūrų reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūrų reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (1), ypač į jo 67 straipsnio 5a dalį,
         kadangi:
         
                     (1)
                  
                  
                     Reglamentu (ES, Euratomas) 2018/1046 buvo įterptas Reglamento (ES) Nr. 1303/2013 67 straipsnio 1 dalies pirmos pastraipos e punktas (2) ir įvestas tokios rūšies finansavimas, kuris nėra siejamas su atitinkamų veiksmų išlaidomis, o yra grindžiamas reikiamomis tenkinti sąlygomis (toliau – finansavimo sąlygos), susijusiomis su padaryta įgyvendinimo pažanga arba pažanga siekiant programų tikslų;
                  
               
                     (2)
                  
                  
                     atsižvelgiant į dabartinį 2014–2020 m. programavimo laikotarpio etapą, buvo išnagrinėtos įvairios teminės sritys, kuriose šios rūšies finansavimas galėtų būti veiksmingai naudojamas ir būtų naudingas siekiant supaprastinti ir sumažinti paramos gavėjams ir vadovaujančiosioms institucijoms tenkančią administracinę naštą ir nesukeltų didelių esamų programų pakeitimų. 2014–2020 m. ir ankstesniais biudžeto laikotarpiais efektyvaus energijos vartojimo priemonės ir atsinaujinančiųjų išteklių energija daugiausia buvo remiamos iš Europos regioninės plėtros fondo (ERPF) ir Sanglaudos fondo. Šios priemonės – tai tokia paramos sritis, kurioje naudojamos palyginti vienodos rūšies intervencinės priemonės (pvz., izoliacijos priemonės, šildymo sistemos keitimas arba didesnio veiksmingumo elektroniniai prietaisai), o paramos gavėjai arba galutiniai naudos gavėjai dažnai yra fiziniai asmenys arba MVĮ;
                  
               
                     (3)
                  
                  
                     todėl tikslinga nustatyti išsamią efektyvaus energijos vartojimo priemonių ir atsinaujinančiųjų išteklių energijos finansavimo sąlygų ir jų taikymo pagal esamą teisinę sistemą tvarką, įskaitant sumos, atitinkančios taikytinas finansavimo sąlygas, nustatymo metodiką ir finansavimo sąlygomis grindžiamo atlyginamojo veiksmo nuostatas. Pagal išsamią metodiką sumos dydis turėtų būti susietas su galutinių finansavimo sąlygų tenkinimu; jis neturėtų priklausyti nuo įgyvendinant veiksmą patirtų veiklos išlaidų, į kurias bus atsižvelgta nustatant galutines finansavimo sąlygas;
                  
               
                     (4)
                  
                  
                     visų pirma, siekiant užtikrinti, kad skaičiavimo metodu, taikomu su reikiamomis tenkinti finansavimo sąlygomis susijusiai sumai apskaičiuoti, būtų tinkamai atsižvelgta į pagrįstas prielaidas, kurios grindžiamos numatomomis technologinės plėtros tendencijomis ir atitinkamai kintančiomis investicinėmis išlaidomis, susijusiomis su įvairių rūšių intervencinėmis priemonėmis, kuriomis prisidedama prie visų finansavimo sąlygų tenkinimo, turėtų būti taikomas su paskutiniais metais, kai turima panašių investicijų duomenų, susijęs ataskaitinis laikotarpis;
                  
               
                     (5)
                  
                  
                     laikantis Reglamento (ES) Nr. 1303/2013 131 straipsnio 1 dalies antros pastraipos, turėtų būti patikslinta, kaip tokiu atveju turėtų būti įgyvendinamos esamos nuostatos dėl mokėjimo paraiškų;
                  
               
                     (6)
                  
                  
                     be to, reikėtų priminti, kad Reglamente (ES) Nr. 1303/2013, visų pirma 67 straipsnio 1 dalyje ir 125 straipsnio 4 dalies a punkte, nustatyti konkretūs reikalavimai, susiję su finansavimo sąlygomis grindžiamų atlyginamųjų veiksmų valdymo patikrinimais ir auditu. Jie turėtų atsispindėti nuostatose, kuriomis nustatomi tokios rūšies veiksmai, kaip nurodyta priedo 4 punkte. Visų pirma neturėtų būti atliekami pavienių investicijų patikrinimai ir auditas, nes apie tenkinamas finansavimo sąlygas vadovaujančiajai institucijai praneša pats paramos gavėjas. Be to, neturėtų būti atliekamas su pagrindinėmis išlaidomis susijusių patvirtinamųjų dokumentų auditas ar valdymo patikrinimai, nes su veiksmu susijusios sumos yra iš anksto nustatytos;
                  
               
                     (7)
                  
                  
                     šiame reglamente nustatytos priemonės buvo svarstytos konsultuojantis su kiekvienos valstybės narės paskirtais ekspertais, vadovaujantis Tarpinstituciniame susitarime dėl geresnės teisėkūros (3) nustatytais principais pagal Reglamento (ES) Nr. 1303/2013 149 straipsnio 3a dalį;
                  
               
                     (8)
                  
                  
                     siekiant užtikrinti, kad paskirtosios institucijos galėtų veiksmingai naudotis naujomis nuostatomis, kurios pagal Reglamento (ES, Euratomas) 2018/1046 282 straipsnį taikomos nuo 2018 m. rugpjūčio 2 d., šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas ir taikymo sritis
            
               1.   Šiame reglamente nustatoma išsami finansavimo sąlygų, kurias vadovaujančioji institucija gali taikyti atlygindama išlaidas paramos gavėjams, kai finansavimas nėra siejamas su atitinkamų veiksmų išlaidomis, kaip nurodyta Reglamento (ES) Nr. 1303/2013 67 straipsnio 1 dalies pirmos pastraipos e punkte, ir jų taikymo tvarka.
            
            
               2.   Išlaidų sritys, kuriose galimas su išlaidomis nesiejamas finansavimas, yra efektyvaus energijos vartojimo priemonės ir atsinaujinančiųjų išteklių energija, kaip išsamiau nurodyta priede.
            
         
         
            2 straipsnis
            Apibrėžtys
            Šiame reglamente vartojamų terminų apibrėžtys:
            1)   finansavimo sąlygos– tam, kad būtų atlygintos patirtos išlaidos, kai finansavimas nėra siejamas su išlaidomis, reikiamos tenkinti sąlygos; jos apima tarpines ir galutines sąlygas, reikiamas tenkinti, kai siekiama prisidėti prie iš anksto nustatyto tikslo įgyvendinimo;
            2)   finansavimo sąlygomis grindžiamas atlyginamasis veiksmas– vienas veiksmas, apibrėžtas Reglamento (ES) Nr. 1303/2013 2 straipsnio 9 punkte, kurį sudaro visos siekiant tenkinti tarpines ir galutines finansavimo sąlygas atliktos užduotys.
         
         
            3 straipsnis
            Finansavimo sąlygos ir jų taikymo tvarka
            
               1.   Galutinės finansavimo sąlygos apibrėžiamos pagal priedą.
            
            
               2.   Finansavimo sąlygų taikymo tvarka, susijusi su atlygintinos iš anksto nustatytos išlaidų sumos nustatymo metodika, ir nustatant finansavimo sąlygomis grindžiamą atlyginamąjį veiksmą Komisijai teiktina informacija apibrėžiamos pagal priedą.
            
         
         
            4 straipsnis
            Mokėjimo paraiškų elementai
            
               1.   Remiantis taikytinu pagrindu apskaičiuotos išlaidos, kurios pagal Reglamento (ES) Nr. 1303/2013 131 straipsnio 2 dalį turi būti įtrauktos į mokėjimo paraišką, yra iš anksto nustatyta suma, atitinkanti kiekvieną patenkintą finansavimo sąlygą. Į mokėjimo paraiškas ši suma įtraukiama kartu su atitinkamo veiksmo nuoroda, laikantis Komisijos įgyvendinimo reglamente (ES) Nr. 1011/2014 (4) nustatyto mokėjimo paraiškų modelio.
            
            
               2.   Visos tinkamos finansuoti finansavimo sąlygomis grindžiamo atlyginamojo veiksmo išlaidos neviršija iš anksto nustatytos išlaidų sumos, atitinkančios galutinę finansavimo sąlygą, apskaičiuotą remiantis priede pateikta metodika.
            
         
         
            5 straipsnis
            Įsigaliojimas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. vasario 15 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 347, 2013 12 20, p. 320.
         
         
            (2)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
         
            (3)  2016 m. balandžio 13 d. Europos Parlamento, Europos Sąjungos Tarybos ir Europos Komisijos tarpinstitucinis susitarimas dėl geresnės teisėkūros (OL L 123, 2016 5 12, p. 1).
         
            (4)  2014 m. rugsėjo 22 d. Komisijos įgyvendinimo reglamentas (ES) Nr. 1011/2014, kuriuo nustatomos išsamios Europos Parlamento ir Tarybos reglamento (ES) Nr. 1303/2013 nuostatų dėl tam tikros informacijos teikimo Komisijai modelių įgyvendinimo taisyklės ir išsamios paramos gavėjų ir vadovaujančiųjų institucijų, tvirtinančiųjų institucijų, audito institucijų ir tarpinių institucijų keitimosi informacija taisyklės (OL L 286, 2014 9 30, p. 1).
      
      
         
            PRIEDAS
            
               Finansavimo sąlygų ir jų taikymo efektyvaus energijos vartojimo priemonėms ir atsinaujinančiųjų išteklių energijai tvarka
            
            1.   Taikymo sritis
            
            Šis priedas taikomas investicijoms į energijos vartojimo efektyvumą ir atsinaujinančiųjų išteklių energijai pagal ERPF ir Sanglaudos fondo 4 teminį tikslą.
            2.   Galutinė finansavimo sąlyga
            
            
                     
                        1)
                     
                     
                        Su efektyvaus energijos vartojimo priemonėmis ir atsinaujinančiųjų šaltinių energija susijusi galutinė finansavimo sąlyga yra pasiektas efektyvus energijos vartojimas, išreikštas sutaupytos energijos kWh per metus arba sumažėjusiu išmetamo CO2 kiekiu tonomis, kaip nurodyta Reglamento (ES) Nr. 1301/2013 I priede nustatytuose bendruosiuose produkto rodikliuose.
                     
                  
                     
                        2)
                     
                     
                        Sutaupytos energijos (kWh per metus) kiekis arba sumažėjęs išmetamo CO2 kiekis nustatomas taikant vieną iš skaičiavimo metodų, nustatytų Direktyvos 2012/27/ES (1) V priedo 1 dalies a, b arba c punktuose.
                     
                  3.   Galutinę finansavimo sąlygą atitinkančios sumos nustatymo metodika
            
            
                     
                        1)
                     
                     
                        Siekiant taikyti galutinę finansavimo sąlygą, tinkamų finansuoti išlaidų suma, atitinkanti galutinę finansavimo sąlygą, nustatoma taikant sąžiningą, teisingą ir patikrinamą skaičiavimo metodą, pagrįstą vienu iš šių būdų:
                        
                                    a)
                                 
                                 
                                    statistiniais duomenimis, kita objektyvia informacija arba ekspertų vertinimu;
                                 
                              
                                    b)
                                 
                                 
                                    patikrintais istoriniais duomenimis, susijusiais su efektyvaus energijos vartojimo priemonėmis ir atsinaujinančiųjų išteklių energijos sistemomis.
                                 
                              
                  
                     
                        2)
                     
                     
                        Skaičiavimo metodu atsižvelgiama į pagrįstas prielaidas dėl tendencijų ir tikėtinų technologinių pokyčių, kurie gali turėti įtakos planuojamų investicijų, kuriomis prisidedama prie galutinės finansavimo sąlygos tenkinimo, išlaidoms per numatytą veiksmo įgyvendinimo laikotarpį.
                     
                  4.   Finansavimo sąlygomis grindžiamų atlyginamųjų veiksmų nustatymas
            
            Siekiant taikyti finansavimo sąlygas, taikomos tokios nuostatos:
            
                        a)
                     
                     
                        finansavimo sąlygomis grindžiamas atlyginamasis veiksmas yra susijęs su padaryta programos įgyvendinimo pažanga arba pažanga siekiant programos tikslų;
                     
                  
                        b)
                     
                     
                        finansavimo sąlygomis grindžiamo atlyginamojo veiksmo paramos gavėjas yra vadovaujančioji institucija arba tarpinė institucija, kurioje tinkamai užtikrintas funkcijų atskyrimas pagal Reglamento (ES) Nr. 1303/2013 125 straipsnio 7 dalį;
                     
                  
                        c)
                     
                     
                        finansavimo sąlygomis grindžiamas atlyginamasis veiksmas įgyvendinamas pagal numatytą tarpinių arba galutinių finansavimo sąlygų įvykdymo tvarkaraštį;
                     
                  
                        d)
                     
                     
                        finansavimo sąlygomis grindžiamas atlyginamasis veiksmas yra baigtas arba visiškai įgyvendintas iki Reglamento (ES) Nr. 1303/2013 65 straipsnio 2 dalyje nustatyto tinkamumo finansuoti laikotarpio pabaigos;
                     
                  
                        e)
                     
                     
                        nustatant tarpines finansavimo sąlygas, atitinkamos išlaidų sumos nustatomos iš anksto;
                     
                  
                        f)
                     
                     
                        mechanizmas, kuriuo matuojama ir stebima pažanga, padaryta siekiant tenkinti finansavimo sąlygas, suteikia galimybę patikrinti, ar tenkinama kiekviena finansavimo sąlyga;
                     
                  
                        g)
                     
                     
                        finansavimo sąlygomis grindžiamas atlyginamasis veiksmas nėra įtrauktas į tiriamąją visumą, nurodytą Deleguotojo reglamento (ES) Nr. 480/2014 28 straipsnio 3 dalyje, Reglamento (ES) Nr. 1303/2013 127 straipsnio 1 dalyje nurodytos veiksmų imties tikslais.
                     
                  5.   Informacijos teikimas Komisijai
            
            Valstybės narės Komisijai teikia informaciją apie 2, 3 ir 4 punktuose nurodytus elementus, prieš veiksmo įgyvendinimo pradžią aprašydamos, kaip bus atliekamas finansavimo sąlygomis grindžiamas atlyginamasis veiksmas.
            
               (1)  2012 m. spalio 25 d. Europos Parlamento ir Tarybos direktyva 2012/27/ES dėl energijos vartojimo efektyvumo, kuria iš dalies keičiamos direktyvos 2009/125/EB ir 2010/30/ES bei kuria panaikinamos direktyvos 2004/8/EB ir 2006/32/EB (OL L 315, 2012 11 14, p. 1).